Trump dagvaar familielid, koerant vir miljoene dollar | Maroela Media
Trump dagvaar familielid, koerant vir miljoene dollar
(Argieffoto: REUTERS/Carlos Barria)
Die voormalige Amerikaanse president Donald Trump het Dinsdag 'n regsgeding van $100 miljoen (meer as R1 miljard) teen sy vervreemde broerskind Mary Trump en die New York Times aanhangig gemaak vir 'n beweerde komplot om sy naam swart te smeer deur sy belastingopgawes te publiseer.
Berigte wat die koerant oor Trump se finansies gepubliseer het, het die verslaggewers en die koerant 'n Pulitzerprys besorg.
Die dagvaarding, wat in New York ingedien is, beweer die New York Times se verslaggewers, Susanne Craig, David Barstow en Russ Buettner, het 'n uitgebreide smeerveldtog van stapel gestuur om Trump se vertroulike belastingrekords op die lappe te bring. Hy beweer Mary het hulle gehelp om die rekords in die hande te kry.
"Die beskuldigdes was betrokke in 'n komplot om vertroulike en hoogs sensitiewe rekords te bekom wat tot hul eie voordeel gebruik is om hul gepubliseerde werke valslik te staaf," lees die dagvaarding.
Trump beweer ook dat die ondersoek van stapel gestuur is as deel van 'n persoonlike vendetta teen die voormalige president.
Die New York Times en die drie verslaggewers het die Pulitzerprys in 2019 gewen vir hul ondersoek oor Trump se finansies.
Volgens die Pulitzer-prysraad het die ondersoek, en die berig wat daarna gevolg het, Trump se bewerings oor sy selfgemaakte rykdom ontmasker en verskeie belastingontduikingsgevalle blootgelê.
Die koerantberig beweer dat Trump meer as $400 miljoen (byna R6 miljard in vandag se tyd) van sy pa se eiendomsryk geërf het, wat meestal deur bedrieglike belastingskemas bekom is.
Mary, dogter van die oudste Trump-broer Fred Trump Jr. wat in 1981 oorlede is, was glo die koerant se bron.
In 'n verhandeling wat sy verlede jaar gepubliseer het, "Too Much and Never Enough: How My Family Created the World's Most Dangerous Man", het Mary onthul dat sy die New York Times in hul ondersoek bygestaan het.
Trump se 27-bladsy‑regsgeding beweer die verslaggewers het Mary voortdurend geteister en haar eindelik oortuig om sy belastingrekords uit sy prokureur se kantoor te smokkel en aan hulle te oorhandig.
Die dagvaarding lui verder dat Mary se betrokkenheid in stryd is met 'n geheimhoudingsooreenkoms wat in 2001 onderteken is ná 'n skikking oor Trump se pa se boedel.
Die voormalige president eis nou miljoene dollar se skadevergoeding, asook die opbrengs uit sy broerskind se boek.
Trump ondersoek vir belastingbedrog
Intussen word Trump in New York ondersoek vir beweerde belastingbedrog en ander ernstige oortredings wat verband hou met die finansiële aktiwiteite van die Trump-organisasie.
Die departement van justisie het in Augustus die tesourie beveel om die kongreskomitee met ses jaar se belastingrekords, wat Trump glo weier om te oorhandig, te voorsien.
Amerikaanse presidente word nie wetlik verplig om besonderhede oor hul finansies bekend te maak nie, maar elke leier van dié land sedert Richard Nixon het dit gedoen.
Trump het glo tydens sy presidentskap gesê hy sal besonderhede oor sy finansies bekend maak, maar dit het nooit gerealiseer nie.
"Die Times se ondersoek oor Trump se finansies het Amerikaners gehelp om ingelig te bly oor 'n onderwerp van oorweldigende openbare belang," het Danielle Rhoades Ha, 'n woordvoerder van die koerant, in 'n verklaring gesê.
Mary het ook in 'n verklaring gesê dat sy glo Trump net desperaat is en enige iets sal doen om nie in 'n hoek gedruk te word nie.
"Soos gewoonlik sal hy probeer om die onderwerp te verander," het sy gesê.
Was dit nie vir die media en die tipe mense nie was President Trump nog steeds die leier van die VSA en die wêreld n beter plek.
Jy moet ingeteken wees om te stem38-13Jy moet ingeteken wees om te stem
Ha, ha hulle het hom ontmasker en nou huil hy. Hy sou nie so tekere gegaan het as hy nie iets het om weg te steek nie. Dis duidelik dat hierdie uitstekende media werk was, wat selfs 'n gesogte prys ingepalm het.
Jy moet ingeteken wees om te stem10-35Jy moet ingeteken wees om te stem
In SA kan jy nie met 'n lasteraksie slaag as dit wat gepubliseer word die waarheid is nie. Twyfel of dit in die VSA anders sal werk.
Al die moderne presidente behalwe Trump het hul belastingsake openbaar gemaak. Hy steek goed weg en is nou uitgevang.
Jy moet ingeteken wees om te stem7-25Jy moet ingeteken wees om te stem
As ek so deur die kommentaar lees dan lyk dit asof sommige mense Trump support soos van ons land se mense Zuma support. Hy kan net mooi niks verkeerd doen nie…